Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 204/18)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo paskelbimo dienos.

BENDRASIS DOKUMENTAS

„LIMONE DELL’ETNA“

ES Nr. PGI-IT-02444–2018 12 12

SKVN () SGN (X)

1. Pavadinimas

„Limone dell’Etna“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Nuoroda „Limone dell’Etna“ žymimi tarp Etnos ugnikalnio ir pakrantės, nuo Alkantaros upės iki šiaurinės Katanijos komunos ribos plytinčioje vietovėje auginamų citrinmedžių vaisiai. Šioje vietovėje auginami Citrus limon (L.) Burm rūšiai priklausantys ’Femminello’ veislės citrinmedžiai ir jos klonai, taip pat ’Monachello’ veislės citrinmedžiai. Ryšys su geografine vietove grindžiamas produkto požymiais ir savybėmis.

Pateikiami vartoti vaisiai turi pasižymėti šiomis savybėmis ir atitikti nurodytus kokybinius parametrus:

Veislės ir gamybos laikotarpiai Vaisių savybės Kokybiniai parametrai ’Femminello’ „Primofiore“ tipo vaisiai žieminės citrinos, vaisiai skinami nuo rugsėjo 15 d. Žievelės spalva nuo šviesiai žalios iki citrinų geltonos; elipsės formos; ne mažesnio nei 90 g svorio; minkštimo spalva nuo šviesiai žalios iki citrinų geltonos. Sulčių savybės: geltonos citrinų spalvos; išeiga > 34 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %. ’Femminello’ „Bianchetto“ arba „Maiolino“ tipo vaisiai pavasarinės citrinos, vaisiai skinami nuo balandžio 1 d. Žievelė šviesiai geltonos spalvos; elipsės ar kiaušinio formos; ne mažesnio nei 90 g svorio; minkštimas geltonos spalvos. Sulčių savybės: geltonos citrinų spalvos; išeiga > 34 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %. ’Femminello’ „Verdello“ tipo vaisiai (arba vasarinės citrinos) vaisiai skinami nuo gegužės 15 d. Žievelės spalva nuo žalios iki šviesiai geltonos; elipsės ar rutulio formos; ne mažesnio nei 80 g svorio; minkštimo spalva nuo šviesiai žalios iki citrinų geltonos. Sulčių savybės: geltonos citrinų spalvos; išeiga > 30 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %. ’Monachello’ „Primofiore“ tipo vaisiai žieminės citrinos, vaisiai skinami nuo spalio 15 d. Žievelės spalva nuo šviesiai žalios iki citrinų geltonos; elipsės formos; ne mažesnio nei 90 g svorio; minkštimo spalva nuo šviesiai žalios iki citrinų geltonos. Sulčių savybės: geltonos citrinų spalvos; išeiga > 25 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %. ’Monachello’ „Bianchetto“ arba „Maiolino“ tipo vaisiai pavasarinės citrinos, vaisiai skinami nuo balandžio 1 d. Žievelė šviesiai geltonos spalvos; elipsės ar kiaušinio formos; ne mažesnio nei 90 g svorio; minkštimas geltonos spalvos. Sulčių savybės: geltonos citrinų spalvos; išeiga > 25 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %. ’Monachello’ „Verdello“ tipo vaisiai (arba vasarinės citrinos) vaisiai skinami nuo gegužės 15 d. Žievelės spalva nuo žalios iki šviesiai geltonos; elipsės ar rutulio formos; ne mažesnio nei 80 g svorio; minkštimo spalva nuo šviesiai žalios iki citrinų geltonos. Sulčių savybės: geltonos citrinų spalvos; išeiga > 25 %; rūgštingumas > 5,5 %; bendras tirpių kietųjų medžiagų kiekis: minkštimo Brikso laipsniai > 7; eterinių aliejų išeiga > 0,3 %.

Saugoma geografine nuoroda „Limone dell’Etna“ žymimos citrinos parduodamos šviežios, aukščiausios arba pirmos kategorijų, leidžiamų 3, 4, 5 ir 6 dydžių.

Be nurodytų savybių vaisių, jei atitinka sulčių kokybės ir eterinių aliejų išeigos parametrus, galima naudoti (tik perdirbant) ir žymėti SGN „Limone dell’Etna“ ir kitų, nei numatyta, kategorijų, dydžio, formos, svorio ir minkštimo spalvos vaisius. Tokių vaisių negalima tiekti galutiniams vartotojams kaip šviežių vaisių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

Visi „Limone dell’Etna“ citrinų auginimo veiksmai turi būti atliekami 4 punkte nurodytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Limone dell’Etna“ citrinos gali būti parduodamos supakuotos į bet kokią galiojančiuose teisės aktuose leidžiamą pakuotę arba nesupakuotos.

3.6. Specialios produkto, kuriam taikoma saugoma geografinė nuoroda, ženklinimo taisyklės

Visi nesupakuoti parduoti skirti vaisiai turi būti paženklinti etiketėmis. Etiketėje turi būti pateikiamas toliau aprašytas ir nurodytas SGN „Limone dell’Etna“ logotipas.

„Limone dell’Etna“ citrinos taip pat gali būti pateikiamos mažmeninei prekybai paženklintos gerai matoma etikete, kurioje pateikiama visa pakuotei numatyta informacija.

Perdirbti skirtos citrinos, kurios negali būti parduodamos galutiniam vartotojui kaip švieži vaisiai, gali būti parduodamos be pakuotės ir nepaženklintos etiketėmis, supakuotos į galiojančių teisės aktų reikalavimus atitinkančią pakuotę ar tarą, su įskaitomomis ir matomomis raidėmis užrašytu užrašu „Perdirbti skirtos SGN „Limone dell’Etna“ citrinos“ ant bent vienos jos pusės, taip pat nurodant citrinų veislę ir partiją, arba tiesiogiai specializuotų transporto priemonių priekabomis, laikantis būtinos sąlygos, kad jose nebūtų kitų vaisių, tik SGN „Limone dell’Etna“ citrinos.

Be grafinio Europos ženklo, toliau aprašyto SGN „Limone dell’Etna“ logotipo ir įstatymuose nustatytos informacijos, pakuotės etiketėje aiškiomis, įskaitomomis spausdintinėmis raidėmis turi būti užrašytas veislės pavadinimas, nurodyta vaisių kategorija ir dydis. Galima nurodyti privačius prekių ženklus, jei jie neklaidina vartotojo ir juos naudoti leidžiama pagal galiojančius teisės aktus. Draudžiama pridėti specifikacijoje aiškiai nenumatytus apibūdinimus ir nuorodas, įskaitant tokius ir panašius kokybę apibūdinančius epitetus kaip „fine“ (subtilus), „superiore“ (aukščiausios kokybės), „selezionato“ (rinktinis) ar „scelto“ (rūšinis). Giriamuosius apibūdinimus vartoti draudžiama.

SGN „Limone dell’Etna“ logotipas

SGN „Limone dell’Etna“ logotipą sudaro dviejų citrinų vaizdas ir užrašas „Limone dell’Etna IGP“.

Logotipo keisti negalima; taip pat draudžiama naudoti arba keisti logotipo dalį.

4. Glaustas geografinės vietovės apibūdinimas

„Limone dell’Etna“ citrinų auginimo vietovė yra Katanijos provincijoje, tarp Jonijos jūros ir Etnos ugnikalnio esančioje vietovėje, ir apima šių komunų administracinę teritoriją: Aci Bonaccorsi, Aci Castello, Aci Catena, Aci Sant’Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde, Zafferana Etnea.

5. Ryšys su geografine vietove

Produkto ir vietovės ryšys yra lemiamas produkto kokybinėmis savybėmis grindžiamas aspektas, išskiriantis šį produktą iš kitų.

Nuoroda „Limone dell’Etna“ žymimos Etnos papėdėje plytinčioje vietovėje išaugintos citrinos; ši nuoroda byloja apie savitas kokybines vaisių savybes ir tipinius teritorijos ir jau daugiau nei du šimtmečius iš kartos į kartą perduodamos tradicijos elementus.

Kalbant apie kokybines produkto savybes, „Limone dell’Etna“ citrinų žievėje gausu aliejinių liaukų, kuriose glūdi labai aromatingas eterinis aliejus; labiausiai juntamas iš jų – citralis (aldehidų geranialio ir neralio mišinys), suteikiantis tipišką „citrinų“ skonį.

Kokybinės „Limone dell’Etna“ citrinų eterinių aliejų savybės suteikia vaisiams savitumo, kuris labai vertinamas rinkoje; be to, šios savybės yra tiriamos. Konkrečiai, buvusio Istituto Sperimentale per l’Agrumicoltura, tapusio Consiglio per la Ricerca in Agricoltura e l’Analisi dell’Economia Agraria, esančio Centro di Ricerca Olivicoltura, Frutticoltura e Agrumicoltura (Ačirealės CREA-OFA), ir Mesinos universiteto Istituto di Chimica organica atliktas tipinėse Sicilijos vietovėse išaugintų ’Femminello’ veislės citrinų esencijų kokybės tyrimas atskleidė, kad iš SGN „Limone dell’Etna“ geografinėje vietovėje išaugintų citrinų gauto eterinio aliejaus vidutinis citralio kiekis didesnis (3,61 %) nei iš kitose vietovėse, būtent Sirakūzuose (3,49 %) ir Bagerijoje (3,29 %), išaugintų tirtų vaisių (Šaltinis: ištrauka iš „Industrie e Conserve“ leidinio Nr. 2, 1969 m., p. 110).

Tai pasitvirtina ir tiriant SGN „Limone dell’Etna“ žymimų ’Monachello’ veislės citrinų eterinį aliejų. Kitais, Ačirealės Centro di Ricerca Olivicoltura, Frutticoltura e Agrumicoltura (CREA-OFA) tyrimais, kuriuose buvo tiriama ’Monachello’ veislės citrinų esencijų kokybė, nustatyta, kad iš SGN „Limone dell’Etna“ geografinėje vietovėje išaugintų citrinų gauto eterinio aliejaus vidutinis citralio kiekis didesnis, o geranialio ir neralio jame yra atitinkamai 1,67 % ir 0,82 %, palyginti su Laskario komunoje (Palermo provincija) (0,70–0,59 % ir 0,85–0,72 %) ir Barčelona Poco di Goto komunoje (Mesinos provincija) (1,15 % ir 0,77 %) išaugintomis citrinomis (Šaltinis: Contributo alla conoscenza delle essenze di limone di alcune cultivar italiane - Rivista Italiana Essenze - Profumi Piante Officinali - Aromi - Saponi cosmetici, p. 370, XLVII m., Nr.°7, 1965 m. liepa; Ricerche sugli olii essenziali del flavedo di 44 cloni di limone – Essenze Derivati Agrumari, LVII m., Nr. 3, 1987 m. liepa–rugsėjis; Determinazione delle caratteristiche analitiche e della composizione enantiomerica di oli essenziali agrumari ai fini dell’accertamento della purezza e della qualità – Essenze Derivati Agrumari, 74 tomas, Nr. 1, 2004 m. sausis–balandis).

SGN „Limone dell’Etna“ žymimų citrinų kokybę lemia tai, kad jos auga ir noksta labai savitomis dirvos ir klimato sąlygomis, kur Etnos ugnikalnio apylinkėms būdingus vulkaninius dirvožemius papildo nuosaikus jūrinis klimatas.

„Limone dell’Etna“ citrinos auginamos daugiausia susiformavusiame vulkaninės kilmės dirvožemyje, slūgsančiame ant senų vulkaninių litologinių darinių. Dirvožemis yra nevienodos tekstūros ir rupumo: nustatytos vietovės kalvų juostoje negilus, su daugybe akmenų paviršiuje, smėlingos tekstūros ir su daug stambesnių dalelių, o pakrantės zonoje smulkesnis, gilesnis, priesmėlio tekstūros (Šaltinis: Laboratorio analisi Chimico-agrarie SOAT Acireale).

Be to, CREA-OFA atlikti tyrimai (Acta Italus Hortus, 9, 61–65, 2013 m., Food Chemistry, 211, 734–740, 2016 m.) parodė, kad dėl ypatingo, daugiausia vulkaninio (nes netoliese stūkso Etnos ugnikalnis) dirvožemio ir bazaltinių uolienų sudėties „Limone dell’Etna“ citrinose daug mangano ir stroncio.

Optimalias „Limone dell’Etna“ citrinų auginimo sąlygas lemia ne tik dirvožemio savybės, bet ir kiti gamtos veiksniai.

Pagrindiniai „Limone dell’Etna“ citrinų auginimo vietovės klimatą veikiantys veiksniai yra temperatūra ir reljefas.

Netoli esanti Jonijos jūra ir vulkaninis Etnos masyvas daro didžiulę įtaką vietovės temperatūrai. Dėl tinkamos temperatūros amžiams bėgant citrinmedžių auginimas paplito šalia Etnos esančioje pakrantėje ir kalvose, kurios stūkso nuo Alkantaros upės (šiaurėje) iki šiaurinės Katanijos komunos ribos (pietuose) plytinčioje vietovėje.

Vietovės klimatas lemia ir kritulių kiekį: platumai būdingas pusiau sausringas arba sausas klimatas, o vietovėje stūksantis ugnikalnis padeda kauptis krituliams – jų citrinų auginimo vietovėje iškrenta 600–700 mm per metus. Rytinį šlaitą gan dažnai užgriūvančios vasaros audros padeda sušvelninti temperatūrą.

Rytiniame Etnos šlaite, konkrečiai Ačirealės CREA-OFA buveinės meteorologinėje stotyje (194 m aukštyje virš jūros lygio), išmatuojama gan didelė oro drėgmė rodo, kad pastaruosius 27 metus (1990–2017 m.) vidutinė išmatuota oro drėgmė siekė 67 %, vidutinė didžiausia oro drėgmė neviršijo 88 %, o vidutinė mažiausia oro drėgmė nebuvo mažesnė nei 43 %.

Kiti augalams labai svarbūs veiksniai yra saulėtumas ir vėjai.

Osservatorio Collegio Pennisi Bolletino Mensile (1936–1939 m.) užregistruotas saulėtų valandų skaičius (Šaltinis: Il clima di Acireale nei suoi elementi metereologici anno 1943) rodo, kad Ačirealėje saulėtų valandų daugiau nei kituose miestuose. Šią informaciją patvirtino ir toje pačioje observatorijoje užregistruoti duomenys apie debesuotumą.

„Limone dell’Etna“ citrinų auginimo vietovei būdingas vietinių augintojų taikomas savitas auginimo būdas, vadinamas „forzatura“ (skatinimu) arba „secca“ (nelaistymu), leidžiantis užauginti vaisių vasarą – tai yra tipiška „Limone dell’Etna“ auginimo vietovei.

Šiuo būdu augalas paskatinamas sužydėti vasarą ir vesti vaisius nuo kitų metų gegužės iki rugsėjo. Jį vietovės tarp Jonijos jūros ir Etnos ugnikalnio auginimo specialistai kūrė daugiau nei tris šimtmečius ir jau daugiau nei du amžius perduoda iš kartos į kartą. Šis būdas dar ir dabar būdingas Ačirealės pakrantės zonai. Birželį ir liepą nelaistomi augalai patiria vandens stygių. Po šio laikotarpio ėmus palaipsniui laistyti ir tręšti augimą skatinančiomis azoto trąšomis, augalas nubunda iš priverstinio miego, pražysta antrą kartą ir užmezga kitais metais sunoksiančius vaisius. Taikant tokį auginimo būdą išauginti vaisiai vadinami „verdelli“.

Yra labai senų nuorodų, kuriose Etnos ugnikalnis siejamas su citrinmedžių auginimu, kaip, pavyzdžiui, įrodo amžiaus pradžioje citrinoms vynioti naudotas šilkinis popierius.

Senuose romanuose taip pat minimos auginamos „Limone dell’Etna“ citrinos. 1894 m. Federico De Roberto parašė knygą „I Vicerè“ („Vicekaraliai“), kurioje aprašė tręšimo ir vandens paieškos darbus „rausiantis į šimtametę Etnos lavą“, kad joje būtų galima sodinti citrinmedžius ir apelsinmedžius.

„Limone dell’Etna“ citrinos savo gerą vardą įgijo dėl jau daugiau nei du šimtmečius taikomo tradicinio auginimo būdo. Bibliografiniai tyrinėjimai atskleidė, kad žymaus XVIII a. pradžios mokslininko Giulio Savastano atliktas „Limone dell’Etna“ citrinų auginimo tyrimas, 1922 m. paskelbtas Ačirealės metraščiuose Regia Stazione Sperimentale di Agrumicoltura e Frutticoltura ir pavadintas „La biologia colturale del limone nel versante orientale etneo“, yra labai įdomus istoriniu ir moksliniu požiūriu. Šioje publikacijoje Savastano nurodo istorines, biologines ir agronomines priežastis, dėl kurių rytinio Etnos šlaito pakrantės juostoje, kuri aprašyta kaip „Etnos citrinmedžių regionas“ ir kuri po šimtmečio tapo dabartine „Limone dell’Etna“ geografine vietove, susiklostė idealios sąlygos augti citrinmedžiams.

Citrinų auginimo regione istorijos svarbą taip pat iliustruoja dar ir dabar dažnai vartojami vietovardžiai „Riviera dei Limoni“ ir „Città del limone verdello“.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano viduryje viršuje spustelėjus nuorodą „Qualità“, paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.